90 000 wag op agterstallige bestuurslisensiekaarte | Maroela Media
Die departement van vervoer erken daar is tans 'n agterstand van sowat 90 000 bestuurslisensiekaarte wat nog gedruk moet word.
Dié agterstand beïnvloed aansoeke wat in Julie en Augustus vanjaar ingedien is
Dít volg nadat die departement van vervoer sedert Augustus vanjaar in 'n arbeidsgeskil betrokke is met werknemers wat gekontrakteer is om bestuurslisensiekaarte te vervaardig.
Volgens Ishmael Mnisi, woordvoerder van die departement, sal agterstallige aansoeke vir die volgende drie weke prioriteit geniet nadat 'n ooreenkoms bereik is dat werknemers noodgedwonge met produksie moet voortgaan, al is dit dan teen 'n stadiger pas.
Hoewel van die bestuurslisensiekaarte wat tydens die loongeskil gedruk moes word nog nie gedruk is nie, is 800 000 kaarte wel gedruk en 500 000 hiervan is reeds uitgestuur. Mnisi bevestig aansoekers wat sedert September hul aansoeke ingedien het, het reeds hul kaarte ontvang.
Mnisi verduidelik dat die loongeskil gedurende die jaarlikse produksiestelsel-instandhoudingstydperk plaasgevind het waar produksiemasjiene jaarliks nagegaan word. Daar is intussen ooreengekom dat die werknemers hul pligte sal voortsit en kaarte vervaardig totdat die dispuut by die algemene sektorale bedingingsraad afgehandel is.
Hy het namens die departement om verskoning gevra vir die ongerief wat die agterstand veroorsaak en motoriste aangeraai om vir 'n tydelike bestuurslisensiekaart aansoek te doen. Dié kaart is vir ses maande geldig en sal verseker dat motoriste steeds aan die verkeersregulasies voldoen terwyl hulle vir hul lisensiekaarte wag.
Motoriste kan die vordering van hul aansoeke monitor deur hul ID-nommer na 33214 te SMS.
Toe my geweer leksensie 3 dae voor verval datum wou uitneem toe verloor ek my leksensie, maar het nog my rewolwer. Nou gaan ek seker my bestuurskaar ook verloor. Raak net meer lag wekkend.
Is dit nie eienaardig nie ?? Daar is altyd n issue met iets …………… Niemand wil
regtig werk nie ………….. hulle hou almal altyd aan die kort hare beet ………………
Ek het 5 maande voor my verval datum reeds gegaan. Ek wag nog steeds. Ek gaan definitief nie 'n tydelike lisensie uitneem en dan nog betaal vir dit. Ek was betyds, dit is nie my skuld dat hulle gestaak het nie
Is daar nie net een staats departement wat normaal kan funksioneer nie. Hoekom is hulle almal in 'n permanente krises? En dis waar ons beladting geld heengaan?